Γευστικά ταξίδια: Τρογκίρ\nΤο Μεγάλο Σάββατο πρωί πήγαμε μέχρι το Τρογκίρ σε απόσταση 30 χλμ. δυτικά από το Σπλιτ. Μπόλικες φωτογραφίες κι από κει, είπα να τις βάλω όλες σε μια μέρα.\nΤο θετικό για μας ήταν πως ακόμα δεν είχε ξεκινήσει στο φουλ η τουριστική σαιζόν. Στις ετοιμασίες τους βρήκαμε :)\nΠρόκειται για το μεσαιωνικό Τρογκίρ (άλλοτε ελληνική αποικία με το όνομα Τραγούριον, αργότερα λατινικό Tragurium Civium Romanorum, ιταλ., δαλμ. Traù, κροατ. Trogir, ), που είναι μια ιστορική πόλη και λιμάνι στις Δαλματικές Ακτές της Κροατίας. Έχει πληθυσμό περίπου 11.000 κατοίκων. Το ιστορικό τμήμα της πόλης βρίσκεται πάνω σε ένα μικρό νησί κοντά στο νησί Τσιόβο. Το 1997, το ιστορικό κέντρο της πόλης ανακηρύχτηκε από την UNESCO Μνημείο Παγκόσμιας Πολιτιστικής Κληρονομιάς.\nΕίναι δηλαδή κι αυτή μια πόλη που είναι τειχισμένη (το παλιό κομμάτι της). Με τα χαρακτηριστικά στενάκια της. Στο λιθόστρωτο της πόλης απλώνονται υπέροχα παλάτια, αρχοντικά κι εκκλησίες με κυρίαρχο τον πανέμορφο καθεδρικό ναό του Αγίου Λαυρεντίου με την απίστευτης ομορφιάς Πύλη Ράντοβαν από τον ομώνυμο μεγάλο Δαλματό γλύπτη και αρχιτέκτονα που έζησε το 13ο αιώνα. Βυθιζόμαστε στο ρομαντισμό και στη γαλήνη κάνοντας ένα άλμα στο παρελθόν, από το οποίο δεν θα θέλουμε να επανέλθουμε.\nΠρόκειται για μια πόλη-μουσείο με την πραγματική έννοια της λέξης. Χτισμένη σε μια μικρή χερσόνησο που ενώνεται με τη στεριά με μια γεφυρούλα, περιβάλλεται από οχυρό που δεν εμπόδισε ωστόσο τους Σαρακηνούς, τους Ενετούς, τον στρατό της Αυστρουγγαρίας και τους Γάλλους να επιβάλουν την κυριαρχία τους και να αφήσουν το πολιτιστικό τους στίγμα στον τόπο.\nΤον 3ο αιώνα π.Χ., κάτοικοι των Συρακουσών ίδρυσαν αποικία στο νησί Ίσσα (σημ. πόλη Βις), από το οποίο προέρχονταν οι άποικοι που ίδρυσαν την πόλη Τραγούριον, η οποία αναφέρεται και από τους ιστορικούς και γεωγράφους Στράβωνα και Πτολεμαίο.\nΤο Τραγούριον αναπτύχθηκε σε μεγάλο λιμάνι μέχρι τους ρωμαϊκούς χρόνους, οπότε και άρχισε να την ανταγωνίζεται η δαλματική πόλη των Σαλώνων. Μετά από επίθεση Σλάβων και Αβάρων στην πόλη των Σαλώνων, η οποία καταστράφηκε, οι κάτοικοί της κατέφυγαν στο Τρογκίρ.\nΟι γνωστές εικόνες που συναντήσαμε ξανά στην περιοχή με τα λεπτά (αλλά και πολλά) καλώδια για την ηλεκτροδότηση της παλιάς πόλης. Την υπογειοποίηση δεν την έχουν ανακαλύψει.\nΑλλά γιατί να μιλάμε για υπογειοποίηση καλωδίων όταν πάνω απ' τα κεφάλια των περαστικών κρέμονται οι μπουγάδες. Το είδαμε και στο Ντουμπρόβνικ ας πούμε, αλλά στο Τρογκίρ ήταν σε πλήρη ανάπτυξη.\nΜετά τις κατακτήσεις του Καρλομάγνου, οι δαλματικές πόλεις πέρασαν στα χέρια των Φράγκων. Τον 11ο αιώνα, ιδρύθηκε στο Τρογκίρ επισκοπή, η οποία καταργήθηκε αιώνες μετά το 1828, ενώ το 1107 ιδρύθηκε επίσημα ως αυτόνομη πόλη από τον Ούγγρο βασιλιά Κολομάν. Το 1123, η πόλη κατακτήθηκε και καταστράφηκε σχεδόν ολοκληρωτικά από τους Σαρακηνούς.\nΩστόσο, ανέκαμψε σε σύντομο χρονικό διάστημα και γνώρισε μεγάλη οικονομική άνθηση κατά το 12ο και 13ο αιώνα. Το 1242, κατέφυγε εκεί ο Βασιλιάς Μπέλα Δ' της Ουγγαρίας, θέλοντας να ξεφύγει από τους Τατάρους. To 1420 είναι η χρονολογία-αφετηρία για την μακροχρόνια κυριαρχία των Ενετών στην περιοχή. Με την πτώση της Βενετίας το 1797, το Τρογκίρ πέρασε στη δυναστεία των Αψβούργων.\nΜετά τον Α' Παγκόσμιο Πόλεμο, το Τρογκίρ και όλη η Κροατία αποτέλεσε μαζί με τη Σλοβενία, την Κροατία και τη Σερβία το Βασίλειο της Γιουγκοσλαβίας, περίοδο κατά την οποία οι Ιταλοί κάτοικοι της πόλης, άλλοτε άρχουσα τάξη και μεγάλη σε πληθυσμό, αναγκάστηκαν να φύγουν προς την Ιταλία.\nΚατά το Β' Παγκόσμιο Πόλεμο, το Τρογκίρ καταλήφθηκε από την Ιταλία το 1941 και τη Γερμανία το 1943. Απελευθερώθηκε το 1944, αποτέλεσε τμήμα της μεταπολεμικής Γιουγκοσλαβίας μέχρι τη διάλυσή της, οπότε το 1991 ανήκει επίσημα στο κράτος της Κροατίας.\nΤο Τρογκίρ, λοιπόν, έχει μια συνεχή ιστορία 2.300 ετών, η οποία επηρεάστηκε πολιτισμικά από τους αρχαίους Έλληνες, τους Ρωμαίους και τους Βενετούς.\nΑποτελεί το καλύτερα σωζόμενο ρωμανο-γοτθικό συγκρότημα στην Αδριατική και σε ολόκληρη την Κεντρική Ευρώπη.\nΣτις αρχές του 20ού αιώνα, ιδρύθηκε στην πόλη ναυπηγείο, του οποίου η ναυπηγική δραστηριότητα αποτελεί μέχρι σήμερα τη κεντρική βάση της οικονομίας της περιοχής, μαζί με τον τουρισμό, τη γεωργία και την αλιεία.\nΚαι για κλείσιμο μια φωτογραφία που δείχνει τον ουρανό γεμάτο με "ουρές" αεροπλάνων, να τα βλέπουν οι οπαδοί της θεωρίας των ψεκασμών και να χαίρονται (βέβαια, όχι όλοι, αυτοί που θεωρούν πως αυτά γίνονται μόνο για τον περιούσιο λαό θα έχουν πρόβλημα). :)\nΤόπος: Τρογκίρ, Κροατία Ετικέτες Βαλκάνια, Δαλματικές, τουριστικοί προορισμοί


Έπεσαν οι υπογραφές για το μνημόνιο στο ελληνικό ποδόσφαιρο! Τα… δώρα FIFA και UEFA στον Μητσοτάκη (ΦΩΤΟ) - Karfitsa.gr\n28 Μαρτίου 2020, 10:15\nΣτη συνάντηση, που πραγματοποιήθηκε στο Μέγαρο Μαξίμου, υπεγράφη το μνημόνιο για την αναμόρφωση του ελληνικού ποδοσφαίρου, από τον πρωθυπουργό Κυριάκο Μητσοτάκη, τον πρόεδρο της UEFA Αλεξάντερ Τσέφεριν και τον αντιπρόεδρο της FIFA Γκρέκ Κλάρκ.\nΤο μνημόνιο περιέχει από τα οργανωτικά του ποδοσφαίρου, την αντιμετώπιση της βίας και τη χειραγώγηση της διαιτησίας, μέχρι τον τρόπο λειτουργίας των ομάδων και τις προδιαγραφές που θα πρέπει να τηρηθούν. Οι πρωτοβουλίες του κράτους θα φτάσουν στη Βουλή προς ψήφιση με τη μορφή νόμου πριν από το καλοκαίρι, ενώ UEFA και FIFA θα ασκήσουν την επιρροή τους στην ΕΠΟ ώστε να ενσωματώσει τα όσα έχουν συμφωνηθεί στο καταστατικό της.\nΟι εκπρόσωποι της UEFA και της FIFA μετά το πέρας των υπογραφών, προσέφεραν στον Κυριάκο Μητσοτάκη αναμνηστικά των ομοσπονδιών.\nΣτις 18:00 η κατάθεση της “Αικατερίνης Κελέση”\nΚΙΝΑΛ: Πλήρης αναλγησία της κυβέρνησης απέναντι στους νησιώτες


Απόκριες: Να ντυθώ ή να μην ντυθώ; | OopsBlogara.gr\nBy Maria 09/02/2018\nΆντε πάλι η ίδια εποχή… Άνοιξε το Τριώδιο, να οι Απόκριες, έρχεται η Τσικνοπέμπτη, θα έρθει και η τελευταία Κυριακή της Αποκριάς… Κι εγώ φέτος σκέφτομαι πάλι: να ντυθώ ή να μην ντυθώ;\nΕίμαι ολόκληρη γυναίκα, μαμά.\nΚάθε χρόνο τα ίδια; Βαριέμαι φέτος! Καμία όρεξη δεν έχω να ντύνομαι, να γδύνομαι, να βρω καμιά στολή της προκοπής, να πετάω χαρτοπόλεμο και σερπαντίνες (γιατί, ποιος θα τα μαζέψει μετά; Εγώ φυσικά!). Κι άντε να τρέχουμε με τα πιτσιρίκια σε κανένα άλσος, να βουτάνε στις λάσπες (γιατί καλό καιρό δεν το βλέπω να έχει…) κι άντε μην κολλήσουν και καμιά γρίπη πάλι… Ουφφφφ… Μα είναι καιρός τώρα για Απόκριες;\nΑυτά σκέφτομαι και το ξανασκέφτομαι. Μήπως τα σκέφτεστε κι εσείς;\nΚαι μετά σκέφτομαι που χαλάω τη χαρά των παιδιών με τη γκρίνια μου. Των παιδιών μου, που έφτιαχνα το πατάρι και είδαν τις παλιές τους στολές και ξετρελάθηκαν απ’ τη χαρά τους. Και μπήκαν αμέσως στο πετσί του ρόλου τους και άρχισαν να πλάθουν ρόλους και ιστορίες. Γιατί παιδιά είναι και ζουν για το τέλειο παιχνίδι τους. Και πώς μπορώ εγώ να τους πω να μην πετάξουν χαρτοπόλεμο; Ας δουλέψει υπερωρίες η σκούπα. Έτσι είναι οι Απόκριες!\nΠάει, το αποφάσισα! Θα ντυθώ και φέτος!\nΘα βάλω και φτερά και πούπουλα (ναι, γαλοπούλα θα ντυθώ), θα βάλω και μάσκα, θα πάρω και τρομπέτα, θα πετάξω και χαρτοπόλεμο και σερπαντίνες. Και τα παιδιά θα τα κάνουν όλα αυτά! Και θα περάσουμε τέλεια! Θα ντυθούμε ζεστά και θα βγούμε τη βόλτα μας, θα παίξουμε με άλλους μασκαράδες και θα γελάσουμε! Φέτος σκέφτομαι πολύ σοβαρά να πάμε και σε λούνα πάρκ. Δεν το τολμήσαμε τόσα χρόνια, τα παιδιά ήταν μικρά και δεν θα μπορούσαν να το διαχειριστούν όλο αυτό. Αλλά φέτος… φέτος, ίσως τελικά ναι. Φέτος νιώθω έτοιμη για τις Απόκριες.\nΚαι όταν, αποκαμωμένοι από τα γέλια και το περπάτημα γυρίσουμε σπίτι μας, ελπίζω ότι στα μάτια τους θα δω τη χαρά εκείνη που είχα κι εγώ όταν ήμουν παιδί. Γιατί το ξεχνάω συχνά. Ο ρόλος της μαμάς είναι λες και απορρόφησε όλα τα πριν. Και μετά θα πιούμε ζεστές σοκολάτες για να συνέρθουμε απ’ το κρύο (που σίγουρα θα κάνει, δεν μου το βγάζεις απ’ το μυαλό).\nΖήτω η Αποκριά λοιπόν! Και φέτος τρελοί! Εσείς θα ντυθείτε;;;\nπάντα μου άρεσαν οι αποκριες… Τα τελευταία χρόνια η αληθεια είναι οτι εχω κουρστει..ομως τελικά προτιμω να το διασκεδαζω περισσοτερο για το Νικολα. Οπόζε.. ζήτω η τρλή αποκρια!! φιλακια\nΜία είναι η λύση. Εμπρός στο δρόμο που χαράζουν κάθε μέρα τα παιδιά μας, Ελπίδα! Κούραση μεν, ναι, αλλά και μόνο που ακούς τα γέλια όταν λούζονται με σερπαντίνες… αξίζει τον κόπο, ε;;;


Η ιστορία του Lee « Atiximata.gr\nΗ ιστορία του Lee\nΤο όνομά μου είναι Lee και είμαι 29 ετών. Στις 28 Μαρτίου 2007 ο φίλος μου Brad είχε ένα πολύ άσχημο τρακάρισμα. Οδηγούσε στη λεωφόρο με 100χλμ με σκοπό να κατευθυνθεί κατά μήκος της παραλιακής. Δεν γνωρίζω ακόμα αν είχε πιει ή όχι, αυτό ακόμα το ερευνούμε. Όπως μου είπαν αργότερα, δεν έστριβε ούτε αριστερά ούτε δεξιά για να βγει απ’τη λεωφόρο και να μπει στην παραλιακή.\nΟ Brad έπεσε πάνω σ’ένα τσιμεντένιιο τοίχο και χτύπησε πολύ σοβαρά το κεφάλι του. Η μοναδική άλλη ζημιά που είχε ήταν ένα κάταγμα στο πόδι. Παρέμεινε στο αυτοκίνητο για 30 λεπτά μέχρι να φτάσει το ελικόπτερο. Όταν έφτασε είχε χάσει τις αισθήσεις του.\nΜεταφέρθηκε στο νοσοκομείο του Newcastle όπου τον εγχείρισαν κατευθείαν για να σταματήσουν το πρήξιμο στο κεφάλι του. Εμένα μου τηλεφώνησαν 13 ώρες αργότερα και μου είπαν για το τρακάρισμα. Δεν το πίστευα, είχα σοκαριστεί.\nΠέρασα 30 συνεχόμενες ώρες δίπλα στο κρεβάτι του και προσευχόμουν να γίνει καλά. Ο Brad πέθανε στις 30 Μαρτίου 2007 αφού είχε υποστεί κρανιοεγκεφαλικές κακώσεις.\nΤον αγάπησα και μου λείπει πολύ. Είναι ένας πόνος που δεν μπορώ να τον περιγράψω. Ελπίζω να μην τον ζήσει κανένας άλλος.


Το συγκινητικό μήνυμα του Πικέ προς τον Πουγιόλ\nΤετάρτη 5 Μαρτίου 2014 18:12\nΟ Ζεράρ Πικέ με ένα συγκινητικό μήνυμα στο Facebook αποχαιρέτησε τον Κάρλες Πουγιόλ, οποίος ανακοίνωνε την αποχώρηση του από την Μπαρτσελόνα. Ο Πικέ χαρακτηρίζει τον 35χρονο συμπαίκτη του «φύλακα άγγελό» ενώ αναφέρει πως δεν πρόκειται να βρεθεί ποτέ ο «νέος Πουγιόλ»!\nΤο μήνυμα του Πικέ: «Η μέρα ήρθε. Φεύγεις. Παρόλο που έτσι είναι η ζωή, μου είναι αδύνατο να φανταστώ την ομάδα χωρίς εσένα. Αν γυρίσω το χρόνο πίσω και θυμηθώ το Παρίσι ή τη Ρώμη, η πρώτη εικόνα που μου έρχεται στο μυαλό, είσαι εσύ να σηκώνεις το Ευρωπαϊκό. Στο Γουέμπλεϊ έδωσες αυτή τη τιμή στον Αμπιντάλ, κάτι που σε κάνει ακόμα πιο σπουδαίο. Η γενιά μου κι αυτοί που έρχονται δεν ξέρουν τι σημαίνει η Μπαρτσελόνα χωρίς τον Πουγιόλ στην ομάδα, να φοράει το περιβραχιόνιο και να έχει το ‘5» στην πλάτη. Υποθέτω πως τίποτα δεν θα είναι πια ίδιο.\nΓνωριστήκαμε πριν 6 χρόνια. Ήσουν η αρχηγική φυσιογνωμία της ομάδας. Απ’ την πρώτη μέρα είχαμε μια εξαιρετική σχέση, τόσο εντός, όσο κι εκτός γηπέδου. Δίπλα σου ένιωθα πάντα ασφαλής, ήξερα πως αν... πέσω κάποια στιγμή, θα ήσουν εκεί να με σώσεις. Ήσουν ο φύλακας άγγελός μου.\nΘα μου λείψουν οι συζητήσεις που είχαμε στα αποδυτήρια, οι συμβουλές σου και ο... τσαμπουκάς σου στο γήπεδο. Είσαι μοναδικός, απροσπέλαστος. Μου φαίνεται αστείο όταν λένε πως θα βρεθεί ο ‘νέος Πουγιόλ’. Δεν θα τον βρουν ποτέ...\nΕυχαριστώ για όλα, Πούγι».


«Xρηματοδότηση των δράσεων των ΜΚΟ, στη διαδικασία υποδοχής και περίθαλψης προσφύγων και υπηκόων τρίτων χωρών εισερχομένων στην Ελλάδα»\nΚύριε Υπουργέ, είναι γνωστά τα γεγονότα τα οποία έχουν λάβει χώρα το προηγούμενο διάστημα σε καταυλισμούς προσφύγων και τα οποία νομίζω ότι δεν περιποιούν τιμή σε μια πολιτισμένη χώρα, που δηλώνει μάλιστα αποφασισμένη να φιλοξενήσει πρόσφυγες και μετανάστες.\nΟι πρόσφατοι θάνατοι στα κέντρα φιλοξενίας, πέρα από θλίψη, προκαλούν και έντονο προβληματισμό, γιατί φαίνεται ότι τα ευρωπαϊκά κονδύλια πηγαίνουν κάπου αλλού και όχι στον σκοπό για τον οποίο διατίθενται, δηλαδή την αξιοπρεπή διαβίωση χιλιάδων προσφύγων και κυρίως των μικρών παιδιών που ήρθαν στη χώρα μας.\nΓια το λόγο αυτό ζητώ, κύριε Υπουργέ, απαντήσεις σε θέματα τα οποία άπτονται τόσο της διαχείρισης των εθνικών όσο και των ευρωπαϊκών πόρων.\nΠροϋπόθεση της αποτελεσματικότητας αυτών των πόρων είναι η έντιμη διαχείριση, στο πλαίσιο του σεβασμού του δημοσίου χρήματος, καθώς και η σωστή ιεράρχηση των στόχων μέσα από ένα ολοκληρωμένο σχέδιο αντιμετώπισης του προσφυγικού ζητήματος. Άλλωστε για το ίδιο ζήτημα είναι πρόσφατες οι αναφορές τόσο της αρμόδιας ευρωπαϊκής επιτροπής, όσο και άλλων οργανισμών, οι οποίοι στηλιτεύουν καθημερινά τον τρόπο διαχείρισης των κονδυλίων, αφήνοντας σαφείς υπόνοιες για έλλειψη διαφάνειας.\nΣε όλα τα παραπάνω έρχονται να προστεθούν τα δημοσιεύματα τα οποία κάνουν λόγο για εμπλοκή διάφορων μη κυβερνητικών οργανώσεων, που συνοδεύονται από πρακτικές εκτός νομιμότητας, αλλά και την Κυβέρνηση να έχει προχωρήσει σε χιλιάδες προσλήψεις σε εικονικές θέσεις στα hotspots, γεγονός μάλιστα το οποίο παραδέχτηκαν και κυβερνητικά στελέχη.\nΣυνοψίζοντας, κύριε Υπουργέ, σας ερωτώ:\nΥπάρχει μέχρι σήμερα πλήρης καταγραφή των μη κυβερνητικών οργανώσεων που δραστηριοποιούνται στο προσφυγικό; Πόσες από αυτές τελικά έχουν εγγραφεί στο Εθνικό Μητρώο ελληνικών και ξένων μη κυβερνητικών οργανώσεων; Πόσο έχει προχωρήσει η συγκεκριμένη διαδικασία; Όσες δεν έχουν εγγραφεί χρηματοδοτούνται από ποιον και με τι ποσά;\nΣε τι ύψος ανέρχονται οι πόροι και από ποιες πηγές, δηλαδή ευρωπαϊκά χρήματα και ελληνικό προϋπολογισμό;. Ποιοι φορείς τα διαχειρίζονται; Σε ποιον και πότε λογοδοτούν;\nΑληθεύουν τα δημοσιεύματα για διασπάθιση δημοσίου χρήματος μέσω μη κυβερνητικών οργανώσεων, καθώς στελέχη, τα οποία προσελήφθησαν, αποδείχτηκε ότι ουσιαστικά δεν εργάζονται; Ποιος καθορίζει τις αμοιβές τους, κύριε Υπουργέ; Είναι πράγματι υπέρογκες, σύμφωνα με τα στοιχεία που έχουν δει το φως της δημοσιότητας;\nΑυτά ως πρωτολογία.\nΓΕΩΡΓΙΟΣ ΜΟΥΖΑΛΑΣ (Υπουργός Μεταναστευτικής Πολιτικής): Κύριε Πρόεδρε, κύριοι Βουλευτές, κυρίες, επανέρχομαι -και αυτό είναι χρήσιμο, γιατί κάποτε θα το μάθουμε- και θα πω πράγματα τα οποία έχω πει επανειλημμένως στη Βουλή.\nΑκούστε με, κατ’ αρχάς, τα γνωστά περιστατικά που προκαλούν θλίψη για την κατάσταση μέσα στα camps, στα hotspots και στα κέντρα φιλοξενίας είναι τα τρία περιστατικά στη Μόρια. Και εγώ και ο Πρόεδρος είμαστε γιατροί και ξέρουμε ακριβώς ότι η θλίψη με την οποία αντιμετωπίζουμε τους θανάτους είναι λίγο πιο βαθιά από τη θλίψη των υπόλοιπων ανθρώπων, γιατί όλη του τη ζωή ένας γιατρός παλεύει με αυτό το πράγμα.\nΩστόσο, επιτρέψτε μου να σας πω ότι αυτά τα τρία περιστατικά οφείλονται σε κακές συνθήκες, τις οποίες από τον Σεπτέμβριο προσπαθούσαμε να φτιάξουμε στη Μόρια, τη Σάμο, και τη Χίο. Αυτοί οι οποίοι δεν επέτρεψαν να φτιαχτούν καλύτερες συνθήκες ήταν κάποιοι παράγοντες πολύ σημαντικοί, όπως δήμαρχοι της τοπικής αυτοδιοίκησης, πάρα πολλά μέλη από τις οργανώσεις σας, της Νέας Δημοκρατίας, και τις οργανώσεις της αντιπολίτευσης.\nΉρθα εχθές από τη Μόρια. Επεβλήθη μια λύση. Λύγισαν κάτω από αυτή τη θλίψη ξενοδόχοι. Πήραμε δωμάτια. Ξεκίνησαν τα έργα. Σήμερα ο κ. Μητσοτάκης είναι εκεί πέρα και θα είναι μάρτυρας και των κακών και των καλών που γίνονται.\nΕίμαστε περήφανοι για το ότι τους ένα εκατομμύριο εξήντα πέντε χιλιάδες ανθρώπους που αντιμετωπίσαμε μέσα στους τελευταίους δεκαέξι μήνες που εγώ είμαι Υπουργός, τους αντιμετωπίσαμε με αξιοπρέπεια, τους αντιμετωπίσαμε με ανθρωπιά, μέσα στα πλαίσια της πραγματικότητας του μεταναστευτικού κινήματος και της οικονομικής κρίσης της χώρας μας.\nΤα μικρά παιδιά για τα οποία λυπάστε πάνε σχολείο. Τα μικρά πάνε σχολείο με τις τσαντούλες τους, με τους καθηγητές τους. Έχουμε αντιδράσεις μικρές, στις οποίες η επίσημη θέση της Νέας Δημοκρατίας είναι σαφές ότι αντιτίθεται. Όμως, θα έπρεπε ίσως να το ψάξει κανείς λίγο καλύτερα και στη βάση. Υπάρχουν κάποιοι άνθρωποι -δεν λέω ότι αυτό είναι γραμμή της Νέας Δημοκρατίας, για το όνομα του Θεού, το αντίθετο- οι οποίοι πιο πολύ ανήκουν σε αυτόν τον χώρο, παρά σε άλλους χώρους.\nΕπομένως, είμαστε περήφανοι και για τα μικρά παιδιά που πάνε σχολείο. Σε καμμία χώρα του κόσμου δεν έχει συμβεί, πριν καν τακτοποιηθεί η εγκατάστασή τους, τα παιδιά να πηγαίνουν σχολείο. Η Ειδομένη άδειασε πριν από έξι μήνες. Μέσα σε έξι μήνες εγκαταστάθηκαν.\nΓια τα νησιά έχετε ευθύνη, κύριοι της Νέας Δημοκρατίας, πιθανώς όχι σε ένα επίπεδο υψηλής ηγεσίας. Έχετε, όμως, ευθύνη. Δεν βοηθήσατε ώστε να δοθούν οι χώροι. Ελπίζω ότι θα αλλάξει.\nΝα έρθω τώρα στα οικονομικά. Αυτό είναι κάτι το οποίο έρχεται και επανέρχεται. Τα έχουμε πει, τα έχουμε ξαναπεί. Υπάρχει ένα δισεκατομμύριο ευρώ. Λένε: «Ο Αβραμόπουλος λέει αυτό, εσύ γιατί λες άλλο;». Τα ίδια λέει και ο Αβραμόπουλος τα ίδια λέει και η Κυβέρνηση. Η Ευρωπαϊκή Ένωση έχει εγγυηθεί -δεν έχει δώσει- συνολικά περίπου ένα δισεκατομμύριο ευρώ στην Ελλάδα. Αυτή είναι η δήλωση της εκπροσώπου της Ευρωπαϊκής Ένωσης.\nΣας έχουμε πει επανειλημμένα πώς αυτά τα λεφτά έχουν διατεθεί. Θα πάρει πολύ χρόνο. Έχουμε τη DG HOME, 350 εκατομμύρια ευρώ. Τα 175 εκατομμύρια ευρώ δοθήκαν στις ελληνικές αρχές. Έχουν διατεθεί με πλήρη διαφάνεια. Μπορεί να συμφωνείτε ή να μην συμφωνείτε με τον τρόπο διάθεσης. Η διαφάνεια στα χρήματα που διαχειρίζεται η ελληνική Κυβέρνηση είναι πλήρης. Κάθε διαφωνία για τον τρόπο χρήσης τους είναι θεμιτή. Όμως, η διαφάνεια είναι πλήρης.\nΤα άλλα δόθηκαν στην Ύπατη Αρμοστεία, σε οργανώσεις. Δεν έχουμε καμμία δυνατότητα παρέμβασης. Όποια και να ήταν η Κυβέρνηση, δεν θα είχε καμμία δυνατότητα παρέμβασης. Τα βάζετε στην ίδιο κουμπαρά και κατηγορείτε την Κυβέρνηση. Δεν βοηθάει σε τίποτα αυτό το πράγμα. Είναι λάθος. Είναι λάθος στην αντιμετώπιση.\nΤα ποσοστά απορρόφησης των εκτάκτων κονδυλίων είναι 60% -που είναι τεράστιο ποσοστό, το μεγαλύτερο στην Ευρώπη- και 30% έχει ήδη συμβασιοποιηθεί, που σημαίνει ότι σε δύο ή τρεις μήνες θα έχει λείψει και αυτό, θα είμαστε στο 90%.\nΑπό τα εθνικά προγράμματα το ένα έχει προϋπολογισμό 294 εκατομμύρια ευρώ και έχει απορροφηθεί το 2%, επειδή οι δυνατότητες χρήσης τους καλύπτονταν από τα έκτακτα και προτιμήσαμε να απορροφήσουμε τα έκτακτα. Αυτή τη στιγμή, τους επόμενους μήνες, κατατίθενται καινούργια προγράμματα. Το άλλο έχει προϋπολογισμό -μιλάμε πια για τακτικά κονδύλια- 214 εκατομμύρια ευρώ και το 25% έχει απορροφηθεί ήδη. Είναι και αυτό το μεγαλύτερο ποσοστό στην Ευρώπη.\nΠροτιμήσαμε να απορροφήσουμε τα έκτακτα. Απορροφούμε τώρα τα τακτικά. Το ξέρετε, γιατί έχετε κάνει κυβέρνηση, πόσο δύσκολο είναι. Είναι επιλέξιμα, είναι γραφειοκρατία. Πρέπει να το αλλάξεις και από σκύλους για τα ναρκωτικά να το κάνεις φαΐ και να συμφωνήσουν και οι δυο φορείς. Γίνεται μια καλή δουλειά, την κάνει ο κ. Χαρίτσης.\nΌπως ξέρετε, το Υπουργείο μου δεν έχει τη διαχείριση. Νομίζω ότι και ο ίδιος θα είναι διαθέσιμος να σας δώσει ό,τι παραπάνω εξηγήσεις θέλετε.\nΠΡΟΕΔΡΕΥΩΝ (Νικήτας Κακλαμάνης): Τα υπόλοιπα στη δευτερολογία, κύριε Υπουργέ.\nΟρίστε, κύριε Βλάχο, έχετε τον λόγο.\nΓΕΩΡΓΙΟΣ ΒΛΑΧΟΣ: Κύριε Υπουργέ, κατ’ αρχάς, η ερώτηση την οποία κατέθεσα σήμερα επικεντρώνεται κυρίως στα οικονομικά στοιχεία. Βεβαίως, όταν συζητά κανείς για μη κυβερνητικές οργανώσεις που εμπλέκονται στο προσφυγικό, αναμφίβολα θα έχουμε και προεκτάσεις και θα πάμε και σε άλλα θέματα.\nΜας είπατε ότι για μια ακόμη φορά θα πείτε ξανά τα στοιχεία. Δεν σας προβληματίζει πραγματικά, δεν περνάει από το μυαλό σας, όταν συνάδελφοι -και φαντάζομαι όλων των πτερύγων- έρχονται και επανέρχονται και σας ζητούν στοιχεία, ότι αυτά που δίνετε είναι ελλιπή, δεν είναι πλήρη, δεν μας καλύπτουν;\nΕγώ σας ζήτησα αν υπάρχει αρχείο με τις μη κυβερνητικές οργανώσεις. Ωραία. Δημοσιοποιούνται τα πάντα. Πόσα χρήματα παίρνουν και πώς επιλέγονται; Εγώ δεν σας είπα γι’ αυτά τα χρήματα διακινούνται μέσω της Ύπατης Αρμοστείας. Εγώ είπα για αυτά που διακινούνται μέσω της ελληνικής Κυβέρνησης και του Υπουργείου σας. Αυτά θέλω να δώσετε στη δημοσιότητα, διότι η εικόνα που υπάρχει σε όλους μας -και το λέω με πολλή ευπρέπεια- είναι ότι κάτι δεν πάει καλά.\nΘα έχετε ακούσει, φαντάζομαι, καταγγελίες από φορείς που κινούνται στον κυβερνητικό χώρο. Θυμάστε, είναι για το πώς διαχειρίζονται τα χρήματα ή έχουν υπάρξει παραιτήσεις με καταγγελίες.\nΌταν, λοιπόν, είναι αυτό το κλίμα, εσείς δεν μπορεί να μου λέτε ότι τα έχουμε πει και τα έχουμε ξαναπεί, γιατί προφανώς δεν λέμε τίποτε και θα ξαναλέμε τα ίδια και τα ίδια μέχρι το δάχτυλο να φτάσει στην πληγή και να δούμε ποιοι παίρνουν τα χρήματα, για ποιον λόγο και τι έργο αποδίδουν.\nΘα μου επιτρέψετε να πω ότι έχουμε ιδιαίτερα προβλήματα, βεβαίως, γενικότερα με τις μη κυβερνητικές οργανώσεις. Έχω κακή εμπειρία από όλα όσα έχουν δει το φως τα προηγούμενα χρόνια και τη δράση τους, αλλά ιδιαίτερα τώρα, όταν εμπλέκονται στο προσφυγικό και στα μικρά παιδιά που μου είπατε ότι πηγαίνουν σχολείο -προφανώς, καλώς πηγαίνουν σχολείο- και το είπατε και έτσι και το είπατε και αλλιώς, ότι δεν είναι η επίσημη θέση της Νέας Δημοκρατίας.\nΚρατήστε, λοιπόν, την επίσημη θέση της Νέας Δημοκρατίας και όχι τις μεμονωμένες απόψεις, που στο τέλος-τέλος σήμερα είναι έτσι και αύριο πιθανόν και να αλλάξουν. Άρα, λοιπόν, δεν θα διαφωνήσουμε σε αυτό.\nΘα διαφωνήσουμε, όμως -και ο Πρόεδρος σήμερα της Νέας Δημοκρατίας γι’ αυτό περιοδεύει εκεί, να έχει μια σφαιρική εικόνα του προβλήματος- για τα χρήματα τα οποία δίνονται, πώς κατανέμονται, σε ποιους δίνονται και τελικά, όχι μόνο ότι δίνονται, όπως μου λέτε, με διαφάνεια, αλλά τι έργο αποδίδουν αυτοί. Δίνουν σε κάποιον αναφορά;\nΘέλω να κλείσω, κύριε Πρόεδρε, με αυτό με το οποίο ξεκίνησε ο κύριος Υπουργός. Εγώ δεν ήθελα λίγο-πολύ να το θίξω, αλλά στάθηκα στον θάνατο των τριών προσφύγων έτσι πολύ απλά. Έχω μια δήλωσή σας εδώ που λέτε: «Αργήσαμε. Ελπίζω οι θάνατοι των μεταναστών να μας έκαναν σοφότερους».\nΔεν νιώθετε ότι το τίμημα για αυτή την σοφία είναι πολύ βαρύ, όταν μιλάμε για ανθρώπινες ζωές; Έχω ολόκληρη τη δήλωσή σας που μου λέτε από τον Σεπτέμβριο «όλα πολύ καλά».\nΓιατί δεν έγιναν, κύριε Υπουργέ, από τον Σεπτέμβριο και αφού είχατε χρήματα, πώς πείσατε τώρα τους ξενοδόχους; Διότι προφανώς είναι οικονομικό το ζήτημα. Αφού έχετε χρήματα, γιατί δεν το κάνατε νωρίτερα;\nΕγώ νιώθω πραγματικά, όταν τόσο απλά -δεν θέλω να το πω κυνικά, αν θέλετε- λέτε ότι γίνατε σοφότερος -γιατί δεν έγιναν οι άλλο σοφότεροι, εσείς γίνατε που κυβερνάτε- επειδή χάθηκαν κάποιοι άνθρωποι, ότι αυτό είναι μια μεγάλη έκπληξη. Γίνεται κανείς σοφός, όταν χάνονται άνθρωποι; Δηλαδή, ξέρατε κάτι και δεν το κάνατε; Αυτό δεν νιώθετε ότι σας βαραίνει; Αυτό δεν νιώθετε ότι σας φορτώνει ευθύνες;\nΕγώ δεν θα μιλήσω για πολιτική ευθιξία. Εγώ θα μιλήσω καθαρά για πολιτική ευθύνη. Όταν λέτε «το ξέραμε» τι εννοείτε; Δεν είστε στο Υπουργείο για να εκπαιδευτείτε, δεν είναι για να ζούμε τα γεγονότα και με βάση τα γεγονότα που ζούμε να λέμε ότι εκπαιδευτήκαμε και γίναμε σοφότεροι έτσι απλά.\nΠΡΟΕΔΡΕΥΩΝ (Νικήτας Κακλαμάνης): Και με αυτό ολοκληρώστε, κύριε Βλάχο.\nΘα έλεγα, λοιπόν, ότι χρειάζεται από τη μεριά της Κυβέρνησης και από εσάς προσωπικά με περισσότερη ευθύνη να γίνει η προσέγγιση αυτού του τόσου σημαντικού προβλήματος στην ουσία.\nΌμως -κλείνω, κύριε Πρόεδρε- επανέρχομαι στα οικονομικά στοιχεία, οικονομικά μεγέθη. Θέλουμε διαφάνεια, θέλουμε καθαρότητα, θέλουμε δημοσιοποίηση.\nΔιότι όσα κι αν καλυφθούν σήμερα, σας πληροφορώ ότι θα έρθει η στιγμή που αυτά έτσι κι αλλιώς θα έρθουν στο φως της δημοσιότητας, θα γίνουν γνωστά. Δεν μπορούν να καλυφθούν για πάντα.\nΠΡΟΕΔΡΕΥΩΝ (Νικήτας Κακλαμάνης): Κύριε Βλάχο, κλείστε, σας παρακαλώ πολύ!\nΓΕΩΡΓΙΟΣ ΒΛΑΧΟΣ: Άρα, αυτό που θα γίνει αύριο, κάντε το σήμερα.\nΠΡΟΕΔΡΕΥΩΝ (Νικήτας Κακλαμάνης): Ορίστε, κύριε Υπουργέ, έχετε τον λόγο με τη σχετική ανοχή ως προς τον χρόνο.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Ευχαριστώ πολύ, κύριε Πρόεδρε.\nΝομίζω, κύριε συνάδελφε, ότι από τον τρόπο που απαντήσατε δεν γίναμε σοφότεροι. Εγώ προσπαθώ να είμαι άνθρωπος που ενώνει και δεν διασπά. Ακούστε με, λοιπόν!\nΓΕΩΡΓΙΟΣ ΒΛΑΧΟΣ: Μα, εσείς είπατε ότι γίνατε σοφότερος!\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Σας παρακαλώ! Δεν σας διέκοψα!\nΠΡΟΕΔΡΕΥΩΝ (Νικήτας Κακλαμάνης): Κύριε Βλάχο, αφήστε, σας παρακαλώ, να απαντήσει ο κύριος Υπουργός.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Λέω, λοιπόν, ότι αυτό που άλλαξε είναι ότι υποχώρησαν οι ξενοδόχοι. Και έκαναν πολύ καλά! Δεν θέλω να τσακωθώ μαζί τους. Δεν θέλω να ζητήσω τίποτα άλλο. Οι ξενοδόχοι ανήκουν σε άλλο κόμμα.\nΜε τα επιμελητήρια πρέπει να συζητήσετε που αρνήθηκαν να δώσουν χώρους.\nΓΕΩΡΓΙΟΣ ΒΛΑΧΟΣ: Τι λέτε, κύριε Υπουργέ;\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Αφήστε με να τελειώσω!\nΓΕΩΡΓΙΟΣ ΒΛΑΧΟΣ: Μα, μου λέτε ότι οι ξενοδόχοι ανήκουν σε κόμματα; Αυτή είναι απάντηση;\nΠΡΟΕΔΡΕΥΩΝ (Νικήτας Κακλαμάνης): Κύριε Βλάχο, είστε παλιός Κοινοβουλευτικός. Ωραία, δεν σας αρέσει η απάντηση. Όμως, μη διακόπτετε!\nΓΕΩΡΓΙΟΣ ΒΛΑΧΟΣ: Μα, εμπλέκουμε πολιτικά ανθρώπους που δεν φταίνε, κύριε Πρόεδρε!\nΠΡΟΕΔΡΕΥΩΝ (Νικήτας Κακλαμάνης): Κύριε Βλάχο, μη διακόπτετε. Δεν σας αρέσει η απάντηση. Ούτε εμένα μου αρέσει. Όμως, δεν διακόπτω.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Λέω, λοιπόν, ότι ναι, γίναμε σοφότεροι, διότι άνθρωποι υποχώρησαν σε θέσεις οι οποίες βοήθησαν στο να οδηγηθούμε σε αυτό. Χαίρομαι που η θέση της Νέας Δημοκρατίας για τα παιδιά είναι να πάνε σχολείο. Και ελπίζω να παραμείνει σ’ αυτή τη θέση και να διαδοθεί σ’ αυτούς τους λίγους που εμποδίζουν τα παιδιά να πάνε σχολείο. Χαίρομαι που η θέση της Νέας Δημοκρατίας είναι να φτιαχτούν κλειστοί χώροι στα νησιά. Και ελπίζω τα μέλη της στα νησιά να την ακολουθήσουν.\nΚαι τώρα έρχομαι στις ΜΚΟ. Ακούστε με!\nΓΕΩΡΓΙΟΣ ΒΛΑΧΟΣ: Μα, δεν εμποδίζει κανείς από τη Νέα Δημοκρατία τα παιδιά να πάνε σχολείο! Τι είναι αυτά που λέτε;\nΠΡΟΕΔΡΕΥΩΝ (Νικήτας Κακλαμάνης): Κύριε Βλάχο, σας παρακαλώ! Μη με φέρνετε σε δύσκολη θέση!\nΓΕΩΡΓΙΟΣ ΒΛΑΧΟΣ: Μα, κύριε Πρόεδρε…\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Με συγχωρείτε, διάλογο θα κάνετε;\nΓΕΩΡΓΙΟΣ ΒΛΑΧΟΣ: Μα, κάποιος που μας ακούει τώρα…\nΠΡΟΕΔΡΕΥΩΝ (Νικήτας Κακλαμάνης): Μα, είστε πρωτοεκλεγμένος Βουλευτής και δεν ξέρετε τον Κανονισμό;\nΓΕΩΡΓΙΟΣ ΒΛΑΧΟΣ: Τον Κανονισμό τον ξέρω, κύριε Πρόεδρε, αλλά…\nΠΡΟΕΔΡΕΥΩΝ (Νικήτας Κακλαμάνης): Ωραία, σας παρακαλώ, λοιπόν!\nΓΕΩΡΓΙΟΣ ΒΛΑΧΟΣ: Την ουσία δεν κατανοώ!\nΠΡΟΕΔΡΕΥΩΝ (Νικήτας Κακλαμάνης): Ωραία! Τι να κάνουμε τώρα; Θα του επιβάλουμε εμείς τι θα απαντήσει;\nΓΕΩΡΓΙΟΣ ΒΛΑΧΟΣ: Με συγχωρείτε, κύριε Πρόεδρε.\nΠΡΟΕΔΡΕΥΩΝ (Νικήτας Κακλαμάνης): Συνεχίστε, κύριε Υπουργέ!\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Πάμε, λοιπόν, στις ΜΚΟ. Και εκεί πέρα φτάνει. Ξέρετε πολύ καλά –αν δεν το ξέρετε, διαβάστε- ότι η θέση της ελληνικής Κυβέρνησης ήταν τα χρήματα αυτά να δοθούν στην ελληνική Κυβέρνηση, στο ελληνικό κράτος. Η απόφαση της Ευρωπαϊκής Ένωσης ήταν να δοθούν στην DG ECHO. Η DG ECHO είναι ένα ταμείο της Ευρωπαϊκής Ένωσης που δίνει ανθρωπιστική βοήθεια. Και ήταν η πρώτη φορά που πήρε την απόφαση να ασχοληθεί με την Ελλάδα, με την Ευρώπη.\nΘα σας καταθέσω εδώ το πώς επιλέγει η DG ECHO -και όχι εμείς!-, το πώς ελέγχει η DG ECHO και όχι εμείς! Έχουμε πει σ’ αυτήν τη Βουλή πάρα πολλές φορές σ’ αυτήν τη Βουλή ότι εμείς δεν έχουμε δυνατότητα και δικαίωμα. Ελέγχει η DG ECHO. Μπορείτε κάλλιστα να μπείτε στη DG ECHO και να ζητήσετε ό,τι στοιχεία θέλετε.\nΕγώ θα σας καταθέσω σήμερα τις διαδικασίες της DG ECHO, στοιχεία τα οποία θα μπορούσατε να έχετε βρει στο computer.\nΚαι τελειώνω με το μητρώο Μη Κυβερνητικών Οργανώσεων, το οποίο δεν υπήρχε στη χώρα μας. Το φτιάξαμε! Την ίδια ώρα που είχαμε αυτό το κύμα των προσφύγων και μεταναστών, φτιάχναμε μια βάση που έπρεπε να έχει παραδοθεί στη χώρα πολλά χρόνια πριν. Υπάρχει τώρα!\nΣας καταθέτω τα στοιχεία του πώς λειτουργεί, τι κάνει, ποιοι γράφονται, τι ελέγχουμε.\nΚαι μετά από μερικούς μήνες –φαντάζομαι όχι μετά το Πάσχα- θα είναι απαγορευμένο να δουλέψει οποιαδήποτε Μη Κυβερνητική Οργάνωση. Δεν το βρήκαμε, κύριοι αυτό! Αναγκαστήκαμε να το φτιάξουμε, γιατί δεν υπήρχε, όπως και τις θέσει φιλοξενίας. Δεν υπήρχαν! Αναγκαστήκαμε να τις φτιάχνουμε.\nΕπομένως, κατά την άποψή μου, αποτελεί κακή χρήση του λόγου το να κουνάει κανείς το δάχτυλο για πράγματα τα οποία έπρεπε ήδη να υπάρχουν στη χώρα και αναγκαστήκαμε να τα φτιάξουμε εν μέσω κρίσης. Καμία έλλειψη διαφάνειας! Εάν κατηγορείτε την Ευρωπαϊκή Ένωση για έλλειψη διαφάνειας, να το πείτε στην Ευρωπαϊκή Ένωση.\nΓΕΩΡΓΙΟΣ ΒΛΑΧΟΣ: Υπήρχαν χώροι που τους καταργήσατε!\nΠΡΟΕΔΡΕΥΩΝ (Νικήτας Κακλαμάνης): Πάντως, κύριε Υπουργέ, μην παίρνετε όρκο για όλες τις ΜΚΟ.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Όχι, δεν παίρνω. Συγχωρέστε με, κύριε Κακλαμάνη…\nΠΡΟΕΔΡΕΥΩΝ (Νικήτας Κακλαμάνης): Αυτό εννοούσε ο κ. Βλάχος. Δεν σας καταλόγισε αδιαφάνεια σε προσωπικό επίπεδο.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Ακούστε με, κύριε Πρόεδρε. Δεν ορκίζομαι για κανέναν που δεν μπορώ να ελέγξω...\nΠΡΟΕΔΡΕΥΩΝ (Νικήτας Κακλαμάνης): Έτσι μπράβο! Εντάξει! Ακριβώς!\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής):… λόγω του ότι ο νόμιμος μηχανισμός δεν μου επιτρέπει να ελέγξω.\nΠΡΟΕΔΡΕΥΩΝ (Νικήτας Κακλαμάνης): Διότι εσείς μου έχετε απαντήσει, όπως ξέρετε, για συγκεκριμένη γνωστή και μεγάλη ΜΚΟ που έχει ήδη παραπεμφθεί στον εισαγγελέα.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Κύριε Πρόεδρε, να τελειώσω με αυτό: Δεν εγγυώμαι τίποτα που δεν μπορώ να ελέγξω. Δεν παίρνω την ευθύνη για τίποτα. Θέλω να σας θυμίσω…\nΠΡΟΕΔΡΕΥΩΝ (Νικήτας Κακλαμάνης): Ωραία! Διότι έτσι αυτό είναι άλλο. Αυτό υπονοούσε ο κ. Βλάχος.\nΙΩΑΝΝΗΣ ΜΟΥΖΑΛΑΣ (Υπουργός Μεταναστευτικής Πολιτικής): Θέλω να σας θυμίσω -και να κλείσω με αυτό- ότι έχω δηλώσει ότι, παρότι δεν έχουμε τη νομική δυνατότητα να ελέγξουμε, κάλεσα την DG ECHO, για τις οργανώσεις που χρηματοδοτούνται από αυτή, επειδή είναι η πρώτη φορά που δουλεύουν στην Ευρώπη -και όχι στην Αφρική- όπου υπάρχει κράτος, να δημοσιεύουμε κάθε μήνα τα στοιχεία τα οποία χρησιμοποίησαν οικονομικά και πού και πώς. Σε αυτό είμαστε μαζί.\nΕγγυώμαι μονάχα γι’ αυτό που μπορώ να ελέγξω είτε είναι λάθος είτε είναι σωστό. Για το άλλο δεν εγγυώμαι τίποτα.


Διαφάνειες Παραδόσεων Οινολογίας Ανάλυση οίνου - PDF\nDownload "Διαφάνειες Παραδόσεων Οινολογίας Ανάλυση οίνου"\n1 Διαφάνειες Παραδόσεων Οινολογίας Ανάλυση οίνου Πρόλογος Οι διαφάνειες παραδόσεων σημειώσεις είναι υπό επεξεργασία. Υπάρχουν οι παρακάτω ενότητες 1. Οίνος και Ελληνικός πολιτισμός 2. Κατηγορίες και τύποι κρασιών. Οίνοι στον κόσμο 3. Το σταφύλι. Σύσταση γλεύκους 4. Επισκόπηση οινοποιήσεων 5. Επισκόπηση κατεργασιών οίνου 6. Ο θειώδης ανυδρίτης 7. Ζυμομύκητες γλεύκους και οίνου. Αλκοολική ζύμωση 8. Βακτήρια γλεύκους και οίνου. Μηλογαλακτική ζύμωση 9. Μικροβιακές αλλοιώσεις οίνου 10. Ένζυμα στην οινοποίηση 11. Σύσταση οίνου 12. Οξείδωση οίνου 13. Ανάλυση οίνου 14. Οργανοληπτική εξέταση οίνου 15. Οίνος και υγεία Ιωάννης Ρούσσης\n3 ΑΝΑΛΥΣΗ ΓΛΕΥΚΟΥΣ Προσδιορισμός σακχάρων γλεύκους: Προσδιορίζονται με οξείδωση των αναγόντων σακχάρων από το φελίγγειο υγρό, κυρίως με τη μέθοδο Lane-Eynon. Επίσης, προσδιορίζονται με μέτρηση του δείκτη διάθλασης με διαθλασίμετρο, όπως και με μέτρηση του ειδικού βάρους με αραιόμετρο. Προσδιορισμός οξύτητας γλεύκους: Η ογκομετρούμενη οξύτητα προσδιορίζεται με ογκομέτρηση με καυστικό νάτριο και δείκτη κυανού της βρωμοφαινόλης ή φαινολοφθαλείνη. Η πυκνότητα προσδιορίζεται με αραιόμετρα και με λήκυθο. Ο προσδιορισμός φαινολικών συστατικών του γλεύκους γίνεται με τη μέθοδο Folin.\n4 ΑΝΑΛΥΣΗ ΟΙΝΟΥ ΑΛΚΟΟΛΕΣ Προσδιορισμός αιθυλικής αλκοόλης Μέθοδος με το βρασίμετρο Dujardin-Salleron. Στη μέθοδο αυτή γίνεται υπολογισμός της θερμοκρασίας βρασμού. Το νερό βράζει στους 100 oc σε ατμοσφαιρική πίεση, και η απόλυτη αλκοόλη στους 78,4 oc. Επομένως, το σημείο ζέσεως ενός μίγματος νερού-αλκοόλης εξαρτάται από την αναλογία νερού-αλκοόλης, δηλαδή τους αλκοολικούς βαθμούς. Μέθοδος απόσταξης και μέτρησης του ειδικού βάρους. Το ειδικό βάρος μίγματος νερού-αλκοόλης εξαρτάται από τη συγκέντρωση της αλκοόλης. Γίνεται απόσταξη, γίνεται συγκέντρωση στον αρχικό όγκο και μετράται το ειδικό βάρος με αραιόμετρο. Χρησιμοποιούνται αλκοολόμετρα, ειδικά αραιόμετρα βαθμολογημένα σε % Vol.\n5 Προσδιορισμός άλλων αλκοολών Μεθανόλη: οξειδώνεται προς φορμαλδεύδη με υπερμαγγανικά ιόντα σε όξινο περιβάλλον, και η φορμαλδεύδη προσδιορίζεται με το αντιδραστήριο Schiff. Ανώτερες αλκοόλες: ως σύνολο προσδιορίζονται με αντιδράσεις συμπύκνωσης με π-διμεθυλαμινο-βενζαλδεύδη. Με αέρια χρωματογραφία προσδιορίζεται η κάθε μία ανώτερη αλκοόλη. Γλυκερόλη: γίνεται με πολλές μεθόδους όπως φθορισμομετρική, ογκομετρική, χρωματομετρική, αεροχρωματογραφική. Με τη φθορισμομετρική, που είναι εξειδικευμένη μέθοδος, η γλυκερόλη οξειδώνεται με υπεριωδικά προς φορμαλδεύδη, που με 2,4-πεντανοδιόνη και αμμωνία δίνει τη φθορίζουσα 1,2-διακετυλ-1,4-διυδρολουτιδίνη.\n6 Σορβιτόλη: ανώτερη πολυαλκοόλη (εξόλη) που είναι δείκτης ανάμειξης του οίνου με μηλίτη. Μανιτόλη: ισομερές της σορβιτόλης, και είναι προϊόν βακτηριακής μετατροπής της φρουκτόζης σε υψηλή θερμοκρασία, και είναι δείκτης αλλοίωσης του οίνου. Σορβιτόλη και μανιτόλη προσδιορίζονται ενζυμικά μετά από διαχωρισμό με χρωματογραφία λεπτής στοιβάδας. Ινοσιτόλη: είναι κυκλική αλκοόλη, παράγοντας ανάπτυξης της ζύμης και προϊόν των ζυμομυκήτων κατά τη ζύμωση. Προσδιορίζεται με χημικές, ενζυμικές, μικροβιολογικές και αεριοχρωματογραφικές μεθόδους.\n7 ΣΑΚΧΑΡΑ Για τον προσδιορισμό των αναγόντων σακχάρων γίνεται διαύγαση και ακολουθεί οξείδωσή τους από το δισθενή χαλκό (φελίγγειο υγρό). Η διαύγαση (αποχρωματισμός) των ερυθρών οίνων γίνεται με βασικό οξικό μόλυβδο, και των λευκών και ελαφρά χρωματισμένων με σιδηροκυανιούχο ψευδάργυρο. Οι μέθοδοι προσδιορισμού Lane-Eynon και Shcoorl-Regenbogen στηρίζονται στην οξείδωση των αναγόντων σακχάρων από τον δισθενή χαλκό (φελίγγειο υγρό) προς μίγμα οξέων. Ο προσδιορισμός των σακχάρων μπορεί επίσης να γίνει με πολωσιμετρία, φασματοφωτομετρία, διαθλασιμετρία, αέρια χρωματογραφία, υγρή χρωματογραφία, και ενζυμικές μεθόδους.\n8 ΟΞΥΤΗΤΑ ΚΑΙ ΟΞΕΑ Ολική η ογκομετρούμενη οξύτητα: το σύνολο των ελεύθερων καρβοξυλομάδων, που είναι σε διάσταση είτε όχι, προσδιορίζεται με ογκομέτρηση με βάση. Ενεργός οξύτητα: το σύνολο των καρβοξυλομάδων που βρίσκονται σε διάσταση και αντιστοιχεί στο σύνολο των ιόντων υδρογόνου, προσδιορίζεται με πεχάμετρο. Πτητική οξύτητα: το σύνολο των οξέων της σειράς του οξικού οξέος που βρίσκονται ελεύθερα ή δεσμευμένα. Για τον προσδιορισμό γίνεται απόσταξη με υδρατμούς και ογκομέτρηση με βάση. Με χρωματογραφία χάρτου γίνεται διαχωρισμός του τρυγικού οξέος (κάτω μέρος χρωματογραφήματος), του μηλικού οξέος (υψηλότερα από το τρυγικό), και του γαλακτικού και ηλεκτρικού οξέος (στο πάνω μέρος του χρωματογραφήματος). Τρυγικό οξύ: μπορεί να προσδιοριστεί με καταβύθιση και στη συνέχεια σταθμικά ή ογκομετρικά με βάση. Τα οξέα γενικά προσδιορίζονται συνήθως με διάφορες χρωματομετρικές ή χρωματογραφικές μεθόδους.\n9 ΦΑΙΝΟΛΙΚΑ ΣΥΣΤΑΤΙΚΑ Ολικά φαινολικά: συχνά χρησιμοποιείται η μέθοδος Folin. Οι φαινόλες οξειδώνονται σε αλκαλικό περιβάλλον με ταυτόχρονη αναγωγή του φωσφομολυβδαινικού και φωσφοβολφραμικού συμπλόκου του αντιδραστηρίου Folin-Ciocalteau. Το σχηματιζόμενο σύμπλοκο περιέχει τα δύο μέταλλα (μολυβδαίνιο και βολφράμιο) με ελαττωμένο σθένος και έχει μπλέ χρώμα που μετράται στα 750 nm. Μέτρο των ολικών φαινολικών αποτελεί η απορρόφηση στα 280 nm. Η απορρόφηση στα 320 nm αποτελεί μέτρο των υδροξυκινναμωμικών, η απορρόφηση στα 360 nm των φλαβονολών και στα 520 nm των ανθοκυανών. Οι φλαβανόλες-3 (κατεχίνες) προσδιορίζονται με αντίδραση με π-διμεθυλαμινοκινναμαλδεύδη και μέτρηση της απορρόφησης στα 640 nm. Ο προσδιορισμός των ταννινών βασίζεται στην ιδιότητά τους να μετατρέπονται μερικώς σε ανθοκυάνες, και μέτρηση της απορρόφησης στα 520 nm. Οι ανθοκυάνες προσδιορίζονται με αποχρωματισμό με όξινο θειώδες και μέτρηση της απορρόφησης στα 520 nm. Τα διάφορα φαινολικά συστατικά συχνά προσδιορίζονται με υγρή χρωματογραφία και ανιχνευτή ορατού-υπεριώδους.\n10 ΠΤΗΤΙΚΑ ΣΥΣΤΑΤΙΚΑ Οι ενώσεις αρώματος των οίνων προσδιορίζονται κυρίως με αέριο χρωματογραφία και ανιχνευτή ανάλογα με τις ενώσεις που προσδιορίζονται. Συχνά χρησιμοποιείται ανιχνευτής ιονισμού φλόγας (GC-FID). Πολύ επιτυχής είναι ο συνδυασμός αέριας χρωματογραφίας με φασματοσκοπία μάζας (GC-MS). Για πτητικές ενώσεις σε σχετικά μεγάλες συγκεντρώσεις μπορεί να γίνει απευθείας έγχυση του δείγματος οίνου, ενώ πιο συχνά προηγείται εκχύλιση. Εφαρμόζεται εκχύλιση υγρού-υγρού, εκχύλιση στερεάς φάσης (SPE) και μικροεκχύλιση στερεάς φάσης (SPME). Προσδιορισμός των συνολικών πτητικών εστέρων και των συνολικών ανώτερων αλκοολών μπορεί να γίνει φωτομετρικά, μετά από απόσταξη του οίνου και αντίδραση με ειδικά αντιδραστήρια. ΑΖΩΤΟΥΧΕΣ ΕΝΩΣΕΙΣ Το ολικό άζωτο μπορεί να προσδιοριστεί με τη μέθοδο Kjeldahl. Επίσης, οι πρωτεΐνες, πεπτίδια προσδιορίζονται με τη μέθοδο, Bradford, και αμινοξέα με αντίδραση με νινυδρίνη.\n11 ΣΤΕΡΕΟ ΥΠΟΛΕΙΜΜΑ Ολικό στερεό υπόλειμμα καλείται το σύνολο των ουσιών που δεν είναι πτητικές σε καθορισμένες συνθήκες. Το στερεό υπόλειμμα προσδιορίζεται με εξάτμιση ορισμένου όγκου οίνου σε υδατόλουτρο στους 100 o C και ζύγιση. Επίσης, μπορεί να προσδιοριστεί με πυκνομετρική μέθοδο. Κατ αυτή το στερεό υπόλειμμα υπολογίζεται έμμεσα από τη σχετική πυκνότητα του χωρίς αλκοόλη υπολείμματος. Αναγμένο στερεό υπόλειμα καλείται το υπόλειμμα που προκύπτει εάν από το ολικό στερεό υπόλειμμα αφαιρεθούν τα ολικά σάκχαρα, τα θειικά, ο μαννίτης και κάθε ένωση που έχει προστεθεί. Υπόλοιπο στερεού υπολείμματος καλείται το υπόλειμμα που προκύπτει εάν από το αναγμένο στερεό υπόλειμμα αφαιρεθεί η οξύτητα.\n12 ΤΕΦΡΑ ΚΑΙ ΙΟΝΤΑ Τέφρα: προσδιορίζεται με αποτέφρωση του στερεού υπολείμματος στους o C. Αλκαλικότητα τέφρας: προσδιορίζεται με περίσσεια οξέος (θειικό οξύ) στην τέφρα και ογκομέτρηση της περίσσειας με βάση και δείκτη ηλιανθίνη ή πορτοκαλόχρουν του μεθυλίου. Κάλιο, νάτριο: προσδιορίζονται με φλογοφωτομετρία, όπως και ατομική απορρόφηση. Ασβέστιο και μαγνήσιο: προσδιορίζονται με φασματοφωτομετρία ατομικής απορρόφησης. Σίδηρος και χαλκός: προσδιορίζονται με φωτομετρικές μεθόδους, και με ατομική απορρόφηση. Θεικά: προσδιορίζονται με καταβύθισή τους με χλωριούχο βάριο σε όξινο περιβάλλον, και εξετάζεται η διαύγεια ή το θόλωμα.\n13 ΧΡΩΜΑ ΟΙΝΟΥ Το χρώμα του οίνου είναι σημαντικός παράγοντας ποιότητας των οίνων. Οφείλεται, κυρίως, στις ανθοκυάνες, στις ταννίνες και άλλες φαινολικές ενώσεις. Ακριβής αποτίμηση του χρώματος του οίνου μπορεί να γίνει με χρωματόμετρο. Επίσης, εκτίμηση του χρώματος του οίνου μπορεί να γίνει με φωτόμετρο. Το φάσμα των ερυθρών οίνων παρουσιάζει ένα μέγιστο στα 520 nm, που οφείλεται στο κόκκινο χρώμα των ανθοκυανών. Με την παλαίωση των ερυθρών οίνων οι ανθοκυάνες καθιζάνουν είτε σχηματίζουν με ταννίνες σύμπλοκα έγχρωμα (όπως κεραμιδί) είτε άχρωμα. Έτσι, το μέγιστο στα 520 nm μειώνεται, ενώ συμμετέχει και η απορρόφηση στα 620 nm που αποτιμά το μωβ χρώμα. Η απορρόφηση στα 420 nm οφείλεται κυρίως σε διάφορες ταννίνες.\n14 Η εκτίμηση του χρώματος των λευκών οίνων γίνεται με μέτρηση της απορρόφησης στα 420 nm, που αποτιμάται το κίτρινο χρώμα. Η απορρόφηση ενός λευκού οίνου στα 420 nm (γενικά στην περιοχή nm) είναι ανάλογη του βαθμού οξείδωσής του. Για την εκτίμηση του χρώματος των λευκών οίνων, μετράται η απορρόφηση διαυγούς οίνου στα 420 nm. Για τους ερυθρούς οίνους, συνήθως μετράται η απορρόφηση διαυγούς οίνου στα 420 και 520 nm. Η ένταση του χρώματος του χρώματος = Α420 nm + Α 520 nm, και η απόχρωση = Α420 nm /Α520 nm. Επίσης, μετράται η απορρόφηση στα 420, 520 και 620 nm. Στην περίπτωση αυτή ένταση = Α420 nm + Α520 nm + Α620 nm.\n15 ΔΙΑΥΓΕΙΑ ΟΙΝΟΥ Η διαύγεια του οίνου είναι μέτρο της ποιότητάς του, και το διαυγές του οίνου προδιαθέτει ευνοϊκά. Η θολερότητα είναι έκφραση της οπτικής ιδιότητας που προκαλεί διασπορά και απορρόφηση του φωτός κατά τη διέλευσή του μέσω του δείγματος. Οφείλεται στις αιωρούμενες ύλες. Η μέτρηση της θολερότητας με τη νεφελομετρική μέθοδο βασίζεται στη σύγκριση της διασκορπιζόμενης ακτινοβολίας διασποράς από το δείγμα και πρότυπο αιώρημα αναφοράς. Ως πηγή ακτινοβολίας χρησιμοποιείται λάμπα βολφραμίου και ως πρότυπο αιώρημα αναφοράς συνήθως πολυμερές φορμαζίνης.\n16 ΠΡΟΣΘΕΤΑ ΟΙΝΟΥ Θειώδης ανυδρίτης: ο ποσοτικός προσδιορισμός του ελεύθερου θειώδη ανυδρίτη στηρίζεται στην αντίδραση οξειδοαναγωγής με διάλυμα ιωδίου. Προηγείται οξίνηση, για περιορισμό της οξείδωσης των φαινολικών από το ιώδιο. Για τον προσδιορισμό του ολικού θειώδη ανυδρίτη προηγείται αποδέσμευση του ενωμένου θειώδη ανυδρίτη με προσθήκη καυστικού καλίου. Ασκορβικό οξύ: προσδιορίζεται με προσθήκη διαλύματος ακεταλδεύδης και στη συνέχεια με ιωδιομετρία. Σορβικό οξύ: ο ποσοτικός προσδιορισμός του στηρίζεται στην απορρόφηση στα 256 nm αποστάγματος με υδρατμούς.\n17 ΜΙΚΡΟΒΙΟΛΟΓΙΚΟΣ ΕΛΕΓΧΟΣ ΟΙΝΟΥ Ο μικροβιολογικός έλεγχος του οίνου μπορεί να γίνει με μικροσκοπική εξέταση. Εφαρμόζεται στον οίνο είτε στο ίζημα μετά από φυγοκέντρησή του (κατακάθιση αιωρούμενων μικροοργανισμών). Μπορεί να γίνει διάκριση ζυμών και βακτηρίων, και επίσης διάκριση μεταξύ γενών ή ακόμη ειδών μεταξύ τους. Για τα βακτήρια με τη χρώση Gram μπορεί να γίνει διάκριση μεταξύ των Gram θετικών γαλακτικών βακτηρίων και των Gram αρνητικών οξικών βακτηρίων, πέρα από την παρατήρηση του σχήματός τους. Προσδιορισμός συνολικού αριθμού κυττάρων μπορεί να γίνει με αιμοκυττόμετρο. Με χρωστικές όπως το κυανού του μεθυλενίου μπορεί να γίνει διάκριση μεταξύ των ζώντων και νεκρών κυττάρων, καθόσον τα ζώντα ανάγουν την χρωστική ενώ τα νεκρά όχι. Ο προσδιορισμός του πληθυσμού των μικροοργανισμών γίνεται με στερεές καλλιέργειες σε επιλεγμένα θρεπτικά υλικά. Μπορεί να γίνει κατακράτηση των μικροοργανισμών σε φίλτρο που στη συνέχεια μεταφέρεται σε τρυβλίο.\n18 Η εκλεκτική καταμέτρηση των ζυμομυκήτων σε γλεύκη και οίνους μπορεί να γίνει σε συνθετικό θρεπτικό υλικό από εκχύλισμα ζύμης, αμινοξέα καζείνης και γλυκόζη, με ph 3,0. Χρησιμοποιείται πενικιλίνη για αναστολή γαλακτικών βακτηρίων και διφαινύλιο για αναστολή μυκήτων. Η επώαση γίνεται αερόβια. Στη θέση του συνθετικού θρεπτικού υλικού μπορεί να χρησιμοποιηθεί γλεύκος, αραιωμένο 1:1. Η εκλεκτική καταμέτρηση των γαλακτικών βακτηρίων σε γλεύκη και οίνους μπορεί να γίνει σε συνθετικό θρεπτικό υλικό από εκχύλισμα ζύμης, αμινοξέα καζείνης και γλυκόζη, με ph 4,5. Χρησιμοποιείται πιμαρισίνη για αναστολή ζυμομυκήτων-μυκήτων. Η επώαση γίνεται σε ατμόσφαιρα διοξειδίου του άνθρακα. Η εκλεκτική καταμέτρηση των οξικών βακτηρίων σε γλεύκη και οίνους μπορεί να γίνει σε συνθετικό θρεπτικό υλικό από εκχύλισμα ζύμης, αμινοξέα καζείνης και γλυκόζη, με ph 4,5. Χρησιμοποιείται πενικιλίνη για αναστολή γαλακτικών βακτηρίων και πιμαρισίνη για αναστολή ζυμομυκήτων-μυκήτων. Η επώαση γίνεται αερόβια.\nEπεξεργασία πειραματικών δεδομένων-έκφραση αποτελεσμάτων\nΑνάλυση Τροφίμων H ανάλυση των τροφίμων αποσκοπεί στον έλεγχο της ποιότητας και της ασφάλειάς τους. Ο έλεγχος της ποιότητας και της ασφάλειας των τροφίμων μπορεί να επιτευχθεί με αποτίμηση εμφανών και\nΒ. ΚΑΝΟΝΙΣΜΟΣ ΚΑΤΑΡΤΙΣΗΣ 0 Β.1. Σύντομη Περιγραφή Επαγγελματικών Δραστηριοτήτων (προφίλ επαγγέλματος). Ο κάτοχος διπλώματος Ι.Ε.Κ στην ειδικότητα «ΤΕΧΝΙΚΟΣ ΠΟΤΟΠΟΙΙΑΣ» έχει πιστοποιημένες ικανότητες, δεξιότητες


Κούγιας για Κούσα, Nova και το «βυσσινί» λεωφορείο\nΠαρασκευή 28 Ιουλίου 2017 18:55\nΣτο ΑΕΛ RADIO και την εκπομπή του Γιάννη Καλογιάννη «φιλοξενήθηκε» ο μεγαλομέτοχος της ΠΑΕ ΑΕΛ Αλέξης Κούγιας ο οποίος χαρακτήρισε «λαχείο» τη μεταγραφή του Γιώργου Κούσα, μίλησε για το ζήτημα της Nova, ενώ προαννήγειλε μια νέα συνεργασία της ΑΕΛ με τον ΠΟ Ελασσόνας.\nΓια τον Γιώργο Κούσα, είπε:\n«Δεν έχει κάνει προετοιμασία και είναι λογικό να είναι πιο πίσω από τους υπόλοιπους. Είναι μια μεταγραφή που έγινε, λόγω και του απρόοπτου που είχαμε με τον Άλα. Είναι ένας παίκτης με τεράστια καριέρα και εξαιρετικό χαρακτήρα. Τον είχα μαζί μου στον ΠΑΣ. Είναι λαχείο η περίπτωσή του.»\nΓια το ζήτημα της Nova, σχολίασε:\n«Ζητήθηκε αναβολή μέχρι την Τετάρτη. Η ΑΕΛ είναι σύμφωνη στην αναβολή μέχρι την Τετάρτη και τότε θα πάω και εγώ. Η παρουσία μας πρέπει να είναι εμφανής.»\nΓια το ενδεχόμενο νέας συνεργασίας, τόνισε:\n«Υπάρχει περίπτωση να συνεργαστούμε με τον ΠΟ Ελασσόνας στο πλαίσιο των ακαδημιών. Τα παιδιά εκεί είναι ΑΕΛάρες. Είμαστε σε διαπραγματεύσεις να πάρουμε και ένα παιδί από εκεί για την U20. Είναι πολύ πιθανό μέσα στο Σαββατοκύριακο να ανακοινώσουμε τη συνεργασία μας με τον ΠΟ Ελλασόνας. »\nΓια το λεωφορείο που επιστρέφει στη Λάρισα για λογαριασμό της ΑΕΛ, σχολίασε:\n«Θα είναι και συναισθηματικά καλό για την ομάδα. Είναι ένα από τα πολλά καλά του παρελθόντος.»


Επεξήγηση και διαφορές Affiliate - MLM - Πυραμίδες\nΕίναι πυραμίδα δεν με ενδιαφέρει, ξέρω εγώ, μου έχει πει ένας φίλος και διάφορα μπορεί να ακούσεις από ανθρώπους που απλώς έχουν κάτι ακούσει χωρίς να γνωρίζουν με αποτέλεσμα κάποιες φορές να αναρωτηθείς.\nΠοιο κάτω θα βρεις όλες τις απαντήσεις για εσένα, μην κάνεις το λάθος να μπεις σε διένεξη γιατί ο αρνητικός και αυτός που δεν θέλει και δεν έχει προσπαθήσει ποτέ να κάνει κάτι να βγει από το τέλμα του ότι και να του λες δεν θα καταλαβαίνει.\nΟι ρίζες του Affiliate Marketing εντοπίστηκαν το 1989, όταν ο William J. Tobin είχε την ιδέα να δώσει ανταμοιβή σε οποιονδήποτε θα κατάφερνε να οδηγήσει διαδικτυακούς επισκέπτες στην ιστοσελίδα του με σκοπό μιας online πώλησης.\nΟ William J. Tobin ήταν ο ιδρυτής της ιστοσελίδας PC Flowers & Gifts, η οποία γνώρισε μεγάλη επιτυχία με ετήσια κέρδη εκατομμυρίων.\nΤον Ιούλιο του 1996 το Amazon ενστερνίστηκε το επιχειρηματικό μοντέλο του Affiliate Marketing λανσάροντας το δικό της associate affiliate program.\nΗ επιτυχία αυτού του μοντέλου έγινε σταθμός στις Διαδικτυακές Συνεργασίες και λειτουργεί μέχρι και σήμερα.\nΣήμερα, σχεδόν ο κάθε ιδιοκτήτης διαδικτυακού υλικού μπορεί να συνεργαστεί ως Affiliate και να επιλέξει ανάμεσα σε χιλιάδες εταιρίες που προωθούν τα προϊόντα ή τις υπηρεσίες τους online στο internet.\nΤο Affiliate Marketing αποτελεί τον πιο αποδοτικό τρόπο διαφήμισης, τόσο για τους Διαφημιζόμενους, όσο και για τους Affiliates. Wikipedia (Βικιπαίδεια)\nΤο τριγωνικό σχήμα του MLM το κάνει πυραμίδα;\nΠολλοί οργανισμοί έχουν σχήμα πυραμίδας χωρίς να είναι παράνομες πυραμίδες.\nΓια παράδειγμα, το οικογενειακό σας δέντρο έχει σχήμα πυραμίδας. Ο πίνακας οργάνωσης της κυβέρνησης έχει επίσης σχήμα πυραμίδας – λέγεται ιεραρχία.\nΟ λόγος που σχεδόν ΟΛΟΙ οι οργανισμοί είναι οργανωμένοι σε σχήμα πυραμίδας, είναι επειδή ένα άτομο από μόνο του, δεν μπορεί να διαχειριστεί έναν μεγάλο αριθμό ανθρώπων, μιας και δεν θα έχει αρκετό χρόνο για να το κάνει, οπότε χρειάζεται άλλους ανθρώπους για να κάνουν κάποια από τη δουλειά.\nTim Sales FirstClassMLM.com Μετάφραση από Θεόδωρο Αραμπατζή\nAν έχετε έναν παιδικό σταθμό, πόσα παιδιά μπορείτε να προσέχετε μόνοι σας χωρίς να χρειάζεται να προσλάβετε βοηθό; Αν προσλάβετε δύο βοηθούς, τότε δημιουργείται το σχήμα της πυραμίδας (τρίγωνο).\nΣτο MLM ένα άτομο συστήνει στην επιχείρηση μερικούς άλλους ανθρώπους και τους εκπαιδεύει να πουλάνε προϊόντα και να συστήνουν και άλλους στην επιχείρηση.\nΑυτό συμβαίνει γιατί ένα μόνο άτομο μπορεί να χειριστεί κάποια ορισμένη δραστηριότητα και έτσι στη συνέχεια χρειάζεται να βρει κάποιον άλλον για να ελαφρύνει το φόρτο εργασίας. Το σχήμα πυραμίδας ενός πλάνου αμοιβών σε μία εταιρία MLM δε σημαίνει ότι είναι παράνομη πυραμίδα ή απάτη.\nΤο Πλάνο Αμοιβών “Πολλών-Επιπέδων” Μερικές φορές απληροφόρητοι άνθρωποι νομίζουν ότι, αν μία εταιρία πληρώνει σε “πολλαπλά επίπεδα”, τότε είναι μία παράνομη πυραμίδα. Αυτό όμως δεν ισχύει.\nΣε τυπικές οργανώσεις πωλήσεων, οι μάνατζερς παίρνουν ένα ποσοστό από τις πωλήσεις των πωλητών. Αυτό είναι πολύ-επίπεδο μάρκετινγκ, είτε λέγεται έτσι είτε όχι.\nΤο γεγονός ότι μία εταιρία πληρώνει σε πολλαπλά επίπεδα δεν την κάνει παράνομη πυραμίδα.\nΤι είναι το MLM σε 30 Δευτερόλεπτα\nΣε μια παραδοσιακή εταιρία έχεις ένα κτίριο – Tο ίδιο υπάρχει και με μια εταιρία δικτυακού μάρκετινγκ.\nΕπίσης υπάρχει ο πρόεδρος, οι αντιπρόεδροι, τα μεσαία στελέχη και το προσωπικό για τη λειτουργία της εταιρείας – Το ίδιο ισχύει και στο δικτυακό μάρκετινγκ.\nΗ διαφορά σε μια παραδοσιακή εταιρία, αν έχεις 50 εκατομμύρια δολάρια για να διαφημίσεις και να προωθήσεις το προϊόν σου, σε ποιον δίνεις αυτά τα χρήματα; Τα ξοδεύεις στην τηλεόραση, στο ραδιόφωνο και σε έντυπες διαφημίσεις συχνά με μαρτυρίες από celebrities.\nΣτο δικτυακό μάρκετινγκ ξοδεύουμε τα ίδια 50 εκατομμύρια δολάρια, αλλά σε απλούς ανθρώπους που μαθαίνουν καλά τα προϊόντα και μαθαίνουν πώς να τα πουλάνε.\nΈνας celebrity ποτέ δε μαθαίνει το προϊόν – απλά γυρίζει μερικά διαφημιστικά.\nΤι είναι πυραμίδα εσυ που ξέρεις;\nΜερικές κατηγορίες ανθρώπων που απλά διαφημίζουν ότι ξέρουν αλλά;\nΠολλοί οι ειδικοί,\nΠολλοί αυτοί που έχουν αποψη για τα πάντα αλλά ποτέ δεν αποφασίζουν τίποτα,\nΠολλοί αυτοί που ζούν για να βρίσκουν ένα μικρό συνεφάκι στον καταγάλανο ουρανό.\nΕίναι σημαντικό να γνωρίζουν όλοι τι σημαίνουν οι έννοιες που πολύ συχνά πλέον ακούγονται όπως:\nMLM (Πολυεπίπεδο Marketing)\nΠυραμίδες - Ponzi\nΟι πληροφορίες και η ανάλυση έχουν μεγαλύτερη βαρύτητα ο Στάθης Καρυπίδης είναι αναλυτικός, με παραδείγματα και καταθέτει πραγματικά στοιχεία αναλύοντας τις δικές του επιτυχίες και λάθη για να καταλήξει γιατί δεν αξίζουν.\nΓιατί διαφέρουμε από οτιδήποτε\nΔείτε με προσοχή αυτό το Video για να καταλάβετε το σύστημα, τις δυνατότητες, και την σιγουριά που προσφέρει η OGI σε σύγκριση με άλλες εταιρείες και συστήματα.\nΕίμαστε τίμιοι γιατί έχουμε καθημερινές και αναγνωρίσιμες υπηρεσίες\nΟ καθένας πληρώνετε για αυτό που προσφέρει\nΟι κανόνες είναι ίδιοι για όλους\nΓιατί δεν έχουμε καμία σχέση με πυραμίδες\nΗ πυραμίδα επενδυτών αποτελεί ένα παράνομο επενδυτικό σχήμα που περιλαμβάνει την πληρωμή απόδοσης σε επενδυτές από τα χρήματα που πληρώνονται από μεταγενέστερους επενδυτές, αντί από τα καθαρά κέρδη που συγκεντρώνονται από πραγματικές πωλήσεις. Wikipedia (Βικιπαίδεια)


20 Αγαπημένα σχέδια σταυρών για αγοράκι!\nΜονόπετρα με μοϊσανίτη\nΘήκες για λίρα\nΟικονομικά μονόπετρα δαχτυλίδια\nΚομψά κολιέ για κάθε περίσταση\nΚρεμαστά σκουλαρίκια για επίσημες περιστάσεις\nΔημοσιεύτηκε από Xriso 11/04/2022 0 Σχόλιο(α)\nΗ βάπτιση είναι ένα μοναδικό μυστήριο με το οποίο ο νονός γίνεται πνευματικός γονέας του μωρού. Σε προηγούμενο blog post είδαμε ιδέες για τον νονό ή τη νονά ενός κοριτσιού. Εάν προετοιμάζετε βάπτιση για αγοράκι, δεν έχετε παρά να συνεχίσετε να διαβάζετε, παίρνοντας ιδέες για τον κατάλληλο σταυρό που θα δωριστεί στον πνευματικό σας γιο. Σας προτείνουμε τα παρακάτω είκοσι σχέδια σταυρών, μαζί με τις αλυσίδες τους.\nΖαγρέ χρυσός σταυρός σε 14 καράτια, με καμπυλωτή κλασική γραμμή. Είναι μία εξαιρετική επιλογή για βάπτιση, η οποία χαρακτηρίζεται από διαχρονικότητα. Η αλυσίδα σπίγγα προτείνεται στα 50 εκατοστά για τη βάπτιση. Ο σταυρός φοριέται και αργότερα χάρη στη γραμμή του.\nΕάν αναζητάτε έναν μασίφ σταυρό, το παραπάνω λευκόχρυσο σχέδιο αποτελεί μία πολύ καλή επιλογή. Είναι φτιαγμένο από μασίφ λευκόχρυσο στα 14 καράτια, με ματ και λουστρέ φινίρισμα. Η αλυσίδα είναι 50 εκατοστών και ο σταυρός έχει ύψος 2.3 εκατοστά (χωρίς τον κρίκο) και 1.8 εκατοστά πλάτος. Διαθέσιμος και σε κίτρινο χρυσό.\nΓια τους λάτρεις του διαχρονικού κοσμήματος, ο σταυρός με Εσταυρωμένο θα αποτελέσει το καλύτερο βαπτιστικό κόσμημα. Δίχρωμος, είναι σε ίσια γραμμή, με λουστρέ επιφάνεια, 14 καρατίων.Ένα πολύ κλασικό σχέδιο της συλλογής μας.\nΟι σταυροί σε minimal στιλ έχουν πιστό κοινό, λόγω της διαχρονικότητας αλλά και της κομψότητάς του. Μία από τις πιο κλασικές επιλογές της συλλογής μας είναι ο μασίφ σταυρός της φωτογραφίας, στα 14 καράτια, με καμπυλωτό σχεδιασμό και γυαλιστερή επιφάνεια. Η αλυσίδα περιλαμβάνεται στη τιμή. Μπορείτε να επιλέξετε τον σταυρό και σε λευκό χρυσό!\nΕάν προτιμάτε ένα οικονομικό και λεπτοφτιαγμένο σχέδιο, ο σταυρός σε minimal γραμμή που βλέπετε στη φωτογραφία, θα ανταποκριθεί στις προσδοκίες σας. Τόσο ο σταυρός όσο και η αλυσίδα είναι φτιαγμένα από κίτρινο χρυσό 9 καρατίων. Ο σταυρός έχει ματ και διακριτική γυαλιστερή υφή στο περίγραμμά του.\nΟ παραπάνω σταυρός αποτελεί ένα πολύ όμορφο βαπτιστικό αλλά και ανδρικό κόσμημα. Είναι 14 καρατίων, με καμπυλωτή γραμμή και συνδυασμό ματ αλλά και λουστρέ φινιρίσματος. Ένα σχέδιο πρωτότυπο αλλά και ευκολοφόρετο.\nΗ διχρωμία δημιουργεί όμορφη αντίθεση σε όλα τα κοσμήματα. Εάν προτιμάτε μία πιο ιδιαίτερη επιλογή, ο σταυρός με το σφυρήλατο φινίρισμα και τη διχρωμία κίτρινου και λευκού χρυσού, διατίθεται για εσάς. Ένα βαπτιστικό κόσμημα από τη νέα μας συλλογή, το οποίο συνοδεύεται από τη χρυσή αλυσίδα 14 καρατίων.\nΈνας ακόμη μασίφ σταυρός της συλλογής μας, με συνδυασμό λευκού και κίτρινου χρυσού, σε λουστρέ και ζαγρέ-ματ φινίρισμα αντίστοιχα. Είναι καμπυλωτός, με τον Εσταυρωμένο και αποτελεί ένα πολύ όμορφο βαπτιστικό κόσμημα! Κατόπιν παραγγελίας μπορείτε να τον επιλέξετε με χρυσή βάση και λευκόχρυσο κέντρο.\nΕίναι minimal, λουστρέ και κλασικός, ευκολοφόρετος σταυρός με διαστάσεις που τον καθιστούν διακριτικό (1.6 εκ σε πλάτος και 2.3 εκ σε ύψος). Διαθέσιμος και σε λευκό χρυσό, ο παραπάνω σταυρός είναι εξαιρετικός για τον νονό ή τη νονά που αγαπά τις κλασικές, λιτές γραμμές!\nΧρυσός σταυρός με τον Εσταυρωμένο σε λευκόχρυσο, με βάση τον κίτρινο χρυσό. Ένα κόσμημα με μοντέρνες, διακριτικές πινελιές, χάρη στο συνδυασμό ζαγρέ και λουστρέ φινιρίσματος. Οι διαστάσεις του σταυρού είναι 2 *2.9 εκατοστά και το μήκος της αλυσίδας 50 εκατοστά.\nΜασίφ δίχρωμος σταυρός 14 καρατίων, σε ένα πολύ όμορφο σχέδιο, κατάλληλο για βάπτιση αλλά και για ανδρικό κόσμημα. Επιλέξτε τον ως ένα διαχρονικό σχέδιο μασίφ σταυρού, ο οποίος θα φορεθεί και αργότερα. Η αλυσίδα περιλαμβάνεται στη τιμή.\nΛιτός, λουστρέ σταυρός μασιφένιος, με γωνίες και διαχρονικό σχεδιασμό. Ένα κόσμημα εκλεπτυσμένο, ευκολοφόρετο και ως ανδρικό. Συνδυάζεται με την αλυσίδα "spigga" της φωτογραφίας και είναι διαθέσιμος και σε κίτρινο χρυσό.\nΧειροποίητος χρυσός σταυρός 14 καρατίων, με ζαγρέ-ματ φινίρισμα και λευκόχρυσο εσωτερικό σταυρό. Ένα ιδιαίτερο βαπτιστικό κόσμημα που ξεχωρίζει με την αισθητική του.\nΛευκόχρυσος minimal σταυρός με διακριτική καμπύλη στην επιφάνειά του. Το φινίρισμα είναι ματ-ζαγρέ και καθιστά το κόσμημα ιδανικό για όσους επιθυμούν τις λιτές γραμμές. Ο σταυρός είναι διαθέσιμος και σε κίτρινο χρυσό!\nΟικονομική επιλογή αποτελεί ο παραπάνω συνδυασμός αλυσίδας και σταυρού από χρυσό 9 καρατίων, σε ένα ευκολοφόρετο σχέδιο με λουστρέ και ματ υφή. Διαθέσιμο και σε λευκό χρυσό!\nΈνας λιτός, κλασικός σταυρός πάντα ανταποκρίνεται σε οποιαδήποτε περίσταση, φυσικά και στη βάπτιση. Ο παραπάνω μασιφένιος λευκόχρυσος σταυρός διαθέτει λουστρέ φινίρισμα και διαστάσεις 18 * 26 χιλιοστά. Συνοδεύεται από τη λευκόχρυση αλυσίδα 14 καρατίων (πλέξη spigga).\nΕάν αποφασίσετε να κινηθείτε σε δίχρωμο σχέδιο, ο μασίφ σταυρός με κίτρινο και λευκό χρυσό ανταποκρίνεται άψογα στη βάπτιση που οργανώνετε! Ένα σχέδιο που μπορεί να φορεθεί και αργότερα, χάρη στο minimal στιλ του.\nΟι διακριτικοί σταυροί επιλέγονται πολλές φορές και για βαπτιστικό κόσμημα λόγω της ευκολοφόρετης γραμμής τους. Ο παραπάνω σταυρός με τον Εσταυρωμένο συνδυάζεται με τη λεπτή αλυσίδα αραιής πλέξης που βλέπετε στη φωτογραφία. Σταυρός και αλυσίδα είναι φτιαγμένα από χρυσό 14 καρατίων.\nΈνας ιδιαίτερος χρυσός σταυρός με λευκόχρυσο πλαίσιο και κάθετες γραμμές στο εσωτερικό του. Μία επιλογή κομψή και συγχρόνως μοντέρνα, κατάλληλη για το βαφτιστήρι σας!\nΚλείνουμε το blog μας με έναν πολύ διαχρονικό, συμβολικό χρυσό σταυρό διπλής όψης. Η μία όψη είναι σχεδιασμένη με τον Εσταυρωμένο σε λευκόχρυσο, με συνδυασμό λουστρέ και ματ επιφάνειας. Η πίσω όψη διαθέτει αναπαράσταση της βάπτισης, καθιστώντας τον σταυρό μία εξαιρετική επιλογή βαπτιστικού κοσμήματος!\nΕξερευνήστε τη μεγάλη συλλογή μας σε βαπτιστικούς σταυρούς για αγόρι και δωρίστε το βαφτιστήρι σας ένα παντοτινό ενθύμιο αγάπης.\nCopyright © 2022, xrisokosmima.gr // Created by MG Leading


52 Blocks Boxing: η πολεμική τέχνη που γεννήθηκε στους δρόμους και τις φυλακές των ΗΠΑ - Dojang Club\nby Spyros Loumanis 8 Απριλίου, 2019 8 Δεκεμβρίου, 2020 0271\nΈχετε ακούσει ποτέ για το 52 Blocks Boxing; Τότε μάλλον δεν έχετε κάνει φυλακή στις ΗΠΑ. Πάντως μην αισθάνεστε άσχημα, οι δημιουργοί του στυλ επέλεξαν να μην είναι πολύ γνωστό.\nΤο 52 Blocks Boxing είναι μια αστική πολεμική τέχνη, ή για να είμαστε πιο ακριβείς, μια μαχητική μέθοδος που δημιουργήθηκε στις ΗΠΑ. Δεν έχει οργάνωση, καταγραμμένο ιστορικό, γενεαλογία, δημόσιες σχέσεις.\nΤο βέβαιο είναι ότι δημιουργήθηκε και αναπτύχθηκε στην φυλακή. Υπάρχουν πηγές που αναφέρουν ότι αυτό ξεκίνησε περισσότερα από 100 χρόνια πριν. Άλλοι υποστηρίζουν ότι οι πρώτοι που το άρχισαν ήσαν Αφροαμερικανοί οι οποίοι δεν είχαν άδεια να αγωνίζονται επίσημα σαν πυγμάχοι.\nΤην δεκαετία του ’90 έγινε αναφορά σε αυτό από τον Douglas Century “Street Kingdom: Five years inside Franklin Avenue Posse”. Το 2001 το περιοδικό Details δημοσίευσε άρθρο για το στυλ με τίτλο Ghetto Blasters και το παρουσίαζε σαν το κακό μυστικό του Μπρούκλιν. Πιο γνωστό έγινε όταν ενδιαφέρθηκαν γι αυτό οι Mike Tyson, οι Wu Tang Clan, Ludacris, Felicia “Snoop” Pearson.\nΑπό τεχνική άποψη χρησιμοποιεί περισσότερο τα χέρια και αυτά κυρίως για άμυνα.\nΟ Lyte Burly, με 30 χρόνια πορεία στο στυλ, είναι ο πιο γνωστός εκπαιδευτής του 52 Blocks Boxing και επισημαίνει ότι είναι η μόνη αμυντική τέχνη. Σκοπός της είναι η αυτοσυντήρηση, κάτι που είναι πολύ λογικό αν θυμηθούμε που αναπτύχθηκε.\nΟ Lyte που ποτέ δεν λέει όχι σε ένα τεστ της μαχητικής του ικανότητας, λέει ότι το κύριο σημείο που χρησιμοποιούν είναι ο αγκώνας. Επειδή ο αγκώνας είναι το πιο σκληρό σημείο, η άμυνα με αυτόν είναι και μια πρώτης τάξεως αντεπίθεση. Φυσικά δεν είναι μόνο αυτό.\nΆλλο χαρακτηριστικό είναι οι κυκλικές κινήσεις των χεριών και κάτι που δεν συνηθίζεται, ο ήχος! Προσπαθούν με χτυπήματα των χεριών να παραπλανήσουν την άμυνα και να διασπάσουν την προσοχή του αντιπάλου.\nΚαι ένα εκπαιδευτικό βίντεο για το στυλ:\nΑκούστε και τον bro:\nΕίναι αποτελεσματική μέθοδος; Αν κρίνουμε από το που δημιουργήθηκε…\nΣεμινάριο με την Sensei Κατερίνα Λουκοπούλου\nSpyros Loumanis 1 Απριλίου, 2022 1 Απριλίου, 2022\nΑπό το Judo στο Brazilian Jujutsu: πως τρεις άνθρωποι μπορούν να αλλάξουν την ιστορία\nSpyros Loumanis 10 Νοεμβρίου, 2019 28 Ιουλίου, 2020